A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

A 2014 és 2020 közötti időszakra vonatkozó Jogok, egyenlőség és polgárság program végrehajtásának és eredményeinek értékelése

A Jogok, egyenlőség és polgárság program az Európa 2020 stratégiával összhangban a jogok és egyenlőség Európájának további fejlesztését célozta. Előmozdította azokat a kulcsfontosságú értékeket, amelyeken az Európai Unió alapul, és hozzájárult egy olyan térség továbbfejlesztéséhez, ahol a személyek egyenlőségét és az EUSZ-ben, az Európai Unió Alapjogi Chartájában, valamint a nemzetközi emberi jogi egyezményekben foglalt jogait előmozdítják, védik és ténylegesen végrehajtják.

Ez a jelentés a program jogalapja (a továbbiakban: a rendelet) 13. cikke (2) bekezdésének c) pontjában foglalt kötelezettséggel összhangban ismerteti a program által elért eredményeket. A rendelet előírja az Európai Bizottság számára, hogy 2021. december 31-ig nyújtsa be az Európai Parlamentnek és a Tanácsnak a programra vonatkozó utólagos értékelő jelentést. Ennek a jelentésnek a későbbi programokra vonatkozó döntés megalapozása céljából értékelnie kell a program hosszú távú hatásait és a hatások fenntarthatóságát. 2021-ben azonban jelentős számú projekt (több mint 40 %) a többéves időtartam miatt továbbra is folyamatban volt. Ezt a helyzetet súlyosbította a Covid19-világjárvány, amely több projekt időtartamának meghosszabbításához vezetett. Ezért a program hosszú távú eredményeinek és hatásainak átfogó értékelése csak egy későbbi szakaszban lehetséges.

Ezért az utólagos értékelésre két részben kerül sor. Ez a jelentés az értékelés első részét képezi. A jelenleg rendelkezésre álló adatokon alapul, áttekintést nyújt a finanszírozás elosztásáról, és értékeli a program eddigi eredményeit. Míg a 2021 és 2027 közötti időszakra vonatkozó új Polgárok, egyenlőség, jogok és értékek programot már elfogadták – többek között a 2014 és 2020 közötti időszakra vonatkozó Jogok, egyenlőség és polgárság program időközi értékelésének eredményei alapján –, az előző program utólagos értékelésének ezen első része rávilágít az új program végrehajtása során potenciálisan fejlesztendő területekre.

Az értékelés második részét egy későbbi szakaszban, a következő Polgárok, egyenlőség, jogok és értékek program időközi értékelésével összefüggésben végzik el, amint az összes végleges adat rendelkezésre áll. Ez a második rész a program hosszú távú hatásait és a hatások fenntarthatóságát értékeli, és adott esetben ajánlásokat fogalmaz meg a 2027 utáni új többéves pénzügyi keretre vonatkozóan.

Bár ez a jelentés a 2014 és 2020 közötti időszakra vonatkozó összes éves munkaprogramot elemzi, ezen értékelés idején még nem minden tevékenység kezdődött el. Ezért e jelentés hatályának meghatározása érdekében 2020. december 31-i határidőt állapítottak meg. Az utólagos értékelés második része a fennmaradó tevékenységek elemzésével egészíti ki az áttekintést.

Ez a jelentés az Európai Bizottság által készített, vállalkozó által alátámasztott értékelés megállapításain alapul.

1.Bevezetés és háttér

A 2014 és 2020 közötti időszakra vonatkozó Jogok, egyenlőség és polgárság program a 2007–2013 közötti programozási időszakban hatályban lévő programokat, azaz a Daphne III programot, az Alapvető jogok és polgárság programot és a Progress program két szakpolitikai területét (a hátrányos megkülönböztetés tilalma és a nemek közötti egyenlőség) váltotta fel.

A Jogok, egyenlőség és polgárság program az 1381/2013/EU európai parlamenti és tanácsi rendelettel jött létre.

A rendelet általános célkitűzése a következő:

·hozzájárulni egy olyan térség továbbfejlesztéséhez, ahol előmozdítják, védik és ténylegesen megvalósítják a személyek egyenlőségét és az EUSZ-ben, az EUMSZ-ben, a Chartában, valamint az olyan nemzetközi emberi jogi egyezményekben foglalt jogait, amelyhez az Unió csatlakozott.

A konkrét célkitűzései pedig az alábbiak:

·a nemen, faji vagy etnikai származáson, valláson vagy meggyőződésen, fogyatékosságon, koron vagy szexuális irányultságon alapuló megkülönböztetés tilalmának elve tényleges végrehajtásának előmozdítása és a Charta 21. cikkében foglalt indokon alapuló megkülönböztetés tilalmának a tiszteletben tartása,

·a rasszizmus, az idegengyűlölet, a homofóbia és az intolerancia egyéb formáinak megelőzése és az ellenük való küzdelem,

·a fogyatékossággal élő személyek jogainak előmozdítása és védelme,

·a nők és férfiak közötti egyenlőség előmozdítása, valamint a nemek közötti egyenlőség érvényesítésének elősegítése,